Марина Цветаева

Марина Ивановна Цветаева е руска поетеса и писателка, един от най-оригиналните руски поети на 20 век, творчеството ѝ принадлежи към модернизма в руската поезия.

Баща ѝ е професор по история на изкуството, а майка ѝ – високообразована концертна пианистка.

Биография 
Марина Цветаева е родена на 8 октомври 1892 г. в Москва, в семейство на Иван Цветаев – филолог, изкуствовед и основател на Московския музей за изобразително изкуство „А. С. Пушкин“. През 1908 г. завършва гимназия в Москва, заминава за Париж, посещава лекции по старофренска литература в Сорбоната.

От 1911 г. живее в Коктебел, Крим, общува с Волошин и Бели. През януари 1912 г. се омъжва за офицера Сергей Ефрон, а през септември се ражда дъщеря им Ариадна. През 1917 г. се връща в Москва. През 1920 г. на тригодишна възраст умира втората ѝ дъщеря Ирина.

През 1922 г. емигрира заедно с първата си дъщеря в Берлин, по-късно живее в Прага, а от 1925 г. се установява в Париж.

През 1931 г. съпругът ѝ моли за съветско гражданство и става съветски разузнавач. През 1938 г. се връща в Москва. Същата година съпругът и дъщеря ѝ са арестувани от КГБ.

Поради настъплението на нацистите е евакуирана от Москва през август 1941 г. в Елабуга (Татарстан), кандидатства за миячка в столова. Самоубива се на 31 август 1941 г., като точното място на гроба ѝ е неизвестно.

Творчество 

През 1910 г. издава свой поетичен сборник „Вечерен албум“. През 1912 г. публикува книгите „Вълшебен фенер“ и „От две книги“. В периода 1915-1916 създава поетичните цикли „Стихове за Москва“, „Безсъници“, „Стенка Разин“, „Стихове към Блок“ и „На Ахматова“.

Публикува сборника „Версти“ (1921), създава поемите „На червен кон“, „Егорушка“ (1921), „Юнак“ (1922), завършва циклите „Ученик“, „Раздяла“, „Блага вест“ (1921), „Преспи“ и „Дървета“ (1922).

В Берлин излиза книгата ѝ „Занаят“ (1923), пише поемите „От морето“, „Стаен опит“, „Поема за стълбата“ (1926). През 1926 г. създава стихотворенията „Роман за тримата“, „Новогодишно“, „Поема за въздуха“.

През 1928 г. издава книгата „След Русия“. Следват поетичните цикли „На Маяковски“ (1929), „Стихове към Пушкин“ (1931), „Маса“ (1933), „Надгробен камък“ (1935), „Стихове към сирака“ (1936) и „Стихове към Чехия“ (1939).

Библиография 
 На български
 Избрана лирика. София: Народна култура, 1972, 176 с.
 Марина Цветаева, Анна Ахматова, Моят Пушкин. София: Георги Бакалов, 1979, 221 с.
 Избрани творби в два тома. София: Народна култура, 1984
 Том 1: Поезия, 494 с.
 Том 2: Автобиографична проза, 451 с.
 Ловецът на плъхове. София: Христо Ботев, 1992, 168 с.
 Така се вслушват. Превод от руски – Мариана Шопова. София: Колибри, 1999, 144 с.
 Страх от оскърбление. Превод от руски – Мария Хаджиева. София: Стигмати, 2009, 179 с.

Външни препратки 

 
 Марина Цветаева в Литературен свят
 Марина Цветаева в Литернет
 Стихове от Марина Цветаева в Двуезична библиотека
 От и за Марина Цветаева в Националния каталог на академичните библиотеки НАБИС
 „Елегия. На Мария Цветаева-Ефрон“ от Райнер Мария Рилке

Руски поети
Поетеси
Руски поети символисти
Писатели модернисти
Руски писателки
ЛГБТ писатели
ЛГБТ личности от Русия
Руснаци във Франция
Самоубийци
Поети-самоубийци
Родени в Москва
Елабуга